આ જ કવિ ‘સરોદ’ના ભજનની હરોળમાં મૂકી શકાય એવું ‘પાતાળે નીકળ્યા પાણી’ નામનું ભજન પણ લખે છે. તેઓ માત્ર આધ્યાત્મિક કવિ નહોતા, પણ કુટુંબજીવનના અને પ્રકૃતિના પણ કવિ હતા. એમના ઘણા બધા પ્રકૃતિકાવ્યો વિશે વાત થઈ છે, પણ એમનું એક પ્રકૃતિકાવ્ય એવું છે કે એમાં કોઈ પણ પ્રકારનો અલંકારનો કે ભભકભરી ભાષાનો ઉપયોગ નથી થયો, માત્ર સીધા – સાદા શબ્દો પણ તમારા કાનમાં પેલા મંદિરની ઘંટડીનો જે રણકાર હોય ને એ રણકાર ઝળહળાવી ઊઠે એવી આ કવિતાનું શીર્ષક છે ‘વીજલડી ચમકે’.